Halla lähtee matkoille
Mutta västäräkit, jotka
 hyppi kevättaivaan alla,
 eivät muistaneetkaan, että
 pohjolassa käy myös halla.

 Ja se kulki sumuisilla
 suurilla nyt juuri soilla
 hallakintaat kädessä ja
 hallahattu hartioilla.

 Niistä matkailemaan lähti
 myöskin asutuille maille,
 kussa kulki, maat ja mannut
 lämpöä se jätti vaille.

 Kaiken uudelleen se kattoi
 taasen alle kylmän kuoren,
 suisti jälleen surman suuhun
 monen hennon heinän nuoren.

 Moni muuttolintu myöskin
 jopa vaipui valtaan kirren,
 ennen suven saapumista
 visertäen viime virren.